SKRIFTLIG FORESPØRGSEL E-2720/02

af Stavros Xarchakos (PPE-DE) til Kommissionen

(30. september 2002)

Om: Beskyttelse af forbrugernes sundhed i Grækenland

Kommissionens Generaldirektorat for Sundhed og Forbrugerbeskyttelse forelagde i 2001 to meget vigtige rapporter om henholdsvis kødprodukter (GD (SANCO)/3159/2001) og kontrol med produktion af mælk og mejeriprodukter (GD (SANCO)/3183/2001) i Grækenland.

I disse rapporter afsløres manglerne i uddannelsen af personalet i de græske veterinærtjenester, de upålidelige prøveudtagninger og manglende krydstjekning af oplysninger samt de uacceptable sanitære forhold på nogle af de virksomheder, der er blevet kontrolleret (rustent og gammelt maskinelt udstyr, snavset vand i pasteuriseringssystemet, rust i ventilationssystemet og meget andet).

Det græske landbrugsministeriums generaldirektorat for veterinære spørgsmål har ikke betvivlet rapportens konstateringer og har i sit dokument nr. 361468 (af 25. april 2001) erklæret, at det ikke havde nogen kommentarer til rapportens tekst, sådan som den var formuleret.

Er der siden udarbejdet en anden rapport med henstillinger fra Kommissionen? Hvis ja, med hvilke konklusioner? Ved Kommissionen, om de mangler, som er nævnt i dens rapporter, er blevet udbedret? Kan Kommissionen overbevise de græske borgere om, at levnedsmiddelkontrollen i Grækenland er på et højt niveau, og at de for eksempel ikke risikerer at blive ramt af kogalskab? Hvornår er den næste kontrolmission fra Kommissionen planlagt til, og hvilke produkter vil blive berørt?

Svar afgivet på Kommissionens vegne af David Byrne

(11. november 2002)

Efter de rapporter, der henvises til, har Kommissionens tjenestegrene, Levnedsmiddel- og Veterinærkontoret (FVO), udarbejdet yderligere rapporter om kontrolbesøg. Under disse kontrolbesøg blev der konstateret svagheder i fødevaresikkerhedskontrolsystemerne i Grækenland. Resultaterne og konklusionerne i kontrolrapporterne samt henstillingerne i den forbindelse til de græske myndigheder er blevet sendt til Parlamentet på den sædvanlige måde, og de er offentliggjort på Kommissionens websted (http://europa.eu.int/comm/dgs/health_consumer/).

I de seneste to år har kommissæren med ansvar for sundhed og forbrugerbeskyttelse ved flere lejligheder haft drøftelser med de græske ministre for landbrug og udvikling, såvel i Bruxelles som i Athen, hvor han har givet udtryk for Kommissionens foruroligelse over svagheder i fødevaresikkerhedskontrolsystemerne i Grækenland. De græske myndigheder har over for ham forsikret, at der er et seriøst og beslutsomt engagement for hurtigst muligt at udbedre svaghederne.

I februar 2002 aflagde generaldirektøren og ledende embedsmænd fra Generaldirektoratet for Sundhed og Forbrugerbeskyttelse besøg i Athen for at se nærmere på, hvordan det gik med gennemførelsen af et handlingsprogram, som de græske myndigheder havde udarbejdet for at efterkomme henstillingerne i

FVO-rapporterne. Under besøget aftalte man, at de græske myndigheder med jævne mellemrum skulle indsende en statusrapport om gennemførelsen til Kommissionen. Kommissionen modtog den første af disse rapporter i april 2002. Det fremgik heraf, at der er sket store fremskridt på en række områder, og at der er behov for en yderligere indsats for at løse de resterende problemer, der er peget på. Kommissionen modtog i september 2002 den næste rapport, som den nu er ved at gennemgå.

Ifølge EU-lovgivningen er det de græske myndigheder, der har ansvaret for at foretage fødevarekontrol i Grækenland. Det er Kommissionens opgave at føre tilsyn med, hvordan de græske myndigheder overholder deres forpligtelser i henhold til EU-lovgivningen, og FVO's kontrolbesøg udgør en vigtig brik i dette tilsyn. Siden begyndelsen af 1999 har Levnedsmiddel- og Veterinærkontoret under Generaldirektoratet for Sundhed og Forbrugerbeskyttelse gennemført 39 kontrolbesøg i Grækenland. Langt hovedparten af kontrolbesøgene har vedrørt fødevaresikkerhedsspørgsmål. Som nævnt arbejder Kommissionen og de græske myndigheder tæt sammen for at sikre en passende opfølgning på henstillingerne i FVO's kontrolrapporter.

FVO agter inden udgangen af 2002 at gennemføre følgende kontrolbesøg i Grækenland, navnlig for at se nærmere på resterende problemer og for at efterprøve de foranstaltninger, der er truffet som reaktion på tidligere kontrolbesøg i Grækenland:

- Transmissibel spongiform encephalopati (TSE) epidemiovervågning, TSE-test, totalt foderforbud, specificeret risikomateriale, opfølgning på kontrolbesøget i 2001 vedrørende bovin spongiform encephalopati og evaluering af TSE-foranstaltninger over for små drøvtyggere

- Fødevareproduktion konsumæg/produkter

- Fødevareproduktion fjerkrækød/produkter/tilberedninger

- Pesticider pesticidrester; planteværn markedsføring og anvendelse

- Oksekøds og oksekødsprodukters sporbarhed, herunder gennemgang af foranstaltninger truffet over for Rentis-markedet og sektoren for rødt kød

- Programmer for udryddelse af/kontrol med sygdomme program for udryddelse af kvægbrucellose

- Gennemgang af foranstaltninger truffet med hensyn til program for udryddelse af fåre-/gedebrucellose og kontrol med mælkeproduktion og -forarbejdning.